Joulukuun 14 päivänä 1987 annetun asetuksen (ETY) N:o 3975/87(1) 5 artiklan mukainen tiedonanto asiasta COMP/D2/38.479

British Airways/Iberia/GB Airways

(2003/C 217/02)

(ETA:n kannalta merkityksellinen teksti)

BRITISH AIRWAYSIN, IBERIAN JA GB AIRWAYSIN TEKEMÄ HAKEMUS

1. British Airways (BA), Iberia ja GB Airways(2) ilmoittivat komissiolle 19. heinäkuuta 2002 päivätyllä kirjeellä suunnittelemistaan tiiviistä kaupallista yhteistyötä koskevista järjestelyistä ja hakivat niille asetuksen (ETY) N:o 3975/87 5 artiklan mukaista poikkeuslupaa.

SOPIMUSTEN PÄÄSISÄLTÖ

2. BA ja Iberia allekirjoittivat 19. heinäkuuta 2002 liittoutumasopimuksen, joka muodostaa perustan niiden suunnittelemalle yhteistyölle ja tuli voimaan välittömästi. Yhteistyötä koskevista yksityiskohtaisista ehdoista on tarkoitus määrätä täytäntöönpanosopimuksissa. Lisäksi BA ja Iberia aikovat allekirjoittaa GB:n kanssa kolmenvälisen liittoutumasopimuksen.

3. Näiden järjestelyjen avulla sopimuspuolet koordinoivat ja mahdollisesti yhdistävät kaupalliset ja markkinointistrategiansa, jakelumenetelmänsä ja käytäntönsä maailmanlaajuisesti ja erityisesti Yhdistyneen kuningaskunnan ja Espanjan välillä. Yhteistyön tarkoituksena on saavuttaa edut, jotka tavallisesti yhdistetään fuusioihin. Sopimuspuolet kuitenkin säilyvät erillisinä yrityksinä.

4. Suunniteltuun kaupalliseen yhteistyöhön kolmen sopimuspuolen välillä sisältyy yhteislentojen (code-sharing) lisääminen (erityisesti Yhdistyneen kuningaskunnan ja Espanjan välisillä reiteillä)(3); hinnoittelun ja provisiopolitiikan koordinointi; yhteinen reittiverkoston suunnittelu; rahtitoimintojen yhdenmukaistaminen; tulojen ja voittojen jakaminen sekä matkustaja- että rahtiliikenteen alalla; asiakaspalveluun ja asiakaspalautteeseen liittyvien tietojen vaihto; paikkavalvonnan ja tuotonhallinnan koordinointi ja muut sopimuspuolten mahdollisesti sopimat koordinoidut toiminnot.

5. Lisäksi BA ja Iberia aikovat tehdä yhteistyötä seuraavilla aloilla: kanta-asiakasohjelmien kehittäminen, erityisesti EU:n matkustajille; myynti- ja markkinointitoimintojen koordinointi, esimerkiksi myyntikonttoreita yhdistämällä ja yhteisellä mainonnalla säilyttäen kuitenkin erilliset tavaramerkit; maahuolintapalvelut; yhteiset sopimukset matkatoimistojen, jakelijoiden, myyntiedustajien sekä muiden järjestöjen ja yksityishenkilöiden kanssa; palvelu- ja tuotestandardien yhdenmukaistaminen; yhteisostot ja tietotekniikka.

6. Sopimuspuolten mukaan niiden perimmäisenä tavoitteena on parantaa reittiverkostonsa kattavuutta ja yleistä tehokkuutta useampiin kohteisiin suuntautuvan tehokkaamman liikennöinnin mahdollistamiseksi. Sopimuspuolet katsovat reittiverkostojensa täydentävän toisiaan, sillä BA:lla on runsaasti reittilentoja Lähi- ja Kaukoitään, ja Iberia puolestaan liikennöi kaikkiin suuriin Latinalaisen Amerikan kohteisiin. Sopimuspuolet katsovat näin ollen, että niiden liiketoimen tavoitteena ei ole parantaa niiden asemaa yksittäisillä Yhdistyneen kuningaskunnan ja Espanjan välisillä reiteillä, vaikka niiden kapasiteetit ja lentovuorot pääreiteillä ovatkin välttämätön edellytys liiketoimen toteuttamiselle.

SOPIMUSPUOLTEN HAKEMUKSENSA TUEKSI ESITTÄMÄT VÄITTEET

Yleistä

7. Sopimuspuolten mukaan liiketoimi ei aiheuta kilpailuongelmia. Sopimuspuolilla väitetään olevan ainoastaan muutama päällekkäinen kaupunkiparin välinen reitti Yhdistyneen kuningaskunnan ja Espanjan välillä(4). Sopimuspuolten mukaan näillä reiteillä käydään voimakasta kilpailua. Reittilentojen lisäksi myös tilauslennot ovat merkittäviä Yhdistyneen kuningaskunnan ja Espanjan välisillä reiteillä. Sopimuspuolten mukaan myös potentiaaliset markkinoille tulijat luovat kilpailupainetta kyseisillä reiteillä.

8. Komission markkina-analyysissa olisi sopimuspuolten mielestä otettava huomioon erityisesti seuraavat tekijät:

a) Vähäinen substituutio tekee hinnankorotuksista kannattamattomia ja on sen vuoksi merkittävä tekijä arvioitaessa kilpailupainetta. Toisin sanoen ei ole välttämätöntä, että kilpailijat pystyvät kilpailemaan tehokkaasti kaikista asiakkaista tietyillä markkinoilla.

b) Liike- ja vapaa-ajan matkustajien välillä on voimakasta kilpailullista vuorovaikutusta. Lentoyhtiöt voivat vapaasti siirtää kapasiteettia joustavien ja vähemmän joustavien tariffien välillä vastauksena kysyntään. Liikematkustajat voivat siirtyä ja myös siirtyvät vähemmän joustaviin tariffeihin. Lisäksi liikematkustajat käyttävät sekä perinteisiä lentoyhtiöitä että halpayhtiöitä, jotka Euroopan lyhyillä reiteillä muodostavat kannattavan ja erittäin kilpailukykyisen vaihtoehdon.

c) Kaikki Lontoon lentoasemat, joilta sopimuspuolet lentävät mainittuihin espanjalaisiin kohteisiin (Heathrow, Gatwick, Stansted ja Luton), ovat samoilla merkityksellisillä markkinoilla olipa kyse sitten matkustajista, joille aika on merkittävä kriteeri, tai matkustajista, joille lentoajankohdalla ei ole merkitystä.

d) Espanjan puolella Valencian-Alicanten lentoaseman ja Sevillan-Jerezin lentoaseman vaikutusalueiden päällekkäisyys olisi otettava huomioon.

e) Tilauslennoilla on erittäin merkittävä rooli Yhdistyneen kuningaskunnan ja Espanjan välisillä reiteillä, erityisesti Lontoo-Alicante- ja Lontoo-Malaga-reiteillä, joilla tilauslennoilla kuljetetaan noin puolet matkustajista ja joilla ne ovat mahdollinen vaihtoehto sekä vapaa-ajan että liikematkustajille.

f) Vähäliikenteisillä reiteillä (Yhdistyneen kuningaskunnan siviili-ilmailuhallinnon CAA:n arvioiden mukaan reittejä, joilla on alle 250000 matkustajaa vuodessa), erityisesti jos matkustajat ovat pääasiassa vapaa-ajan matkustajia (liikematkustajia alle 10000 vuodessa), ei voida olettaa olevan tuntuvaa vaikutusta, ja sen vuoksi niitä ei tarvitse tutkia kilpailuoikeudellisesti.

g) Yhdistyneen kuningaskunnan ja Espanjan välisille seitsemälle päällekkäiselle reitille on viime aikoina tullut uusia yrityksiä, ja potentiaalinen markkinoille tulo toimii jatkuvana rajoittavana tekijänä. Markkinoille tulon esteiden osalta sopimuspuolet myöntävät, että joillakin Espanjan ja Yhdistyneen kuningaskunnan lentoasemilla on lähtö- ja saapumisaikoihin liittyviä rajoituksia (erityisesti Lontoon-Heathrow), mutta ne katsovat, että lähtö- ja saapumisaikojen saatavuus ei ole merkittävä este liikennöinnille yhdelläkään päällekkäisistä reiteistä.

9. Sopimuspuolet myös mainitsivat useita reittejä, joilla ei ole päällekkäisyyksiä, toisin sanoen reittejä, joilla ennen yhteistyötä liikennöi ainoastaan yksi sopimuspuolista. On kuitenkin todettava, että toisten sopimuspuolten kaupallisten etujen mukaista ei ole tulla yhdellekään näistä reiteistä, koska kyseisten reittien matkustajamäärät ovat liian pieniä useammalle kuin yhdelle lentoyhtiölle tai koska ne ovat tavanomaisia lomareittejä, joilla tilauslennoilla on suurin osuus liikenteestä. BA ja Iberia eivät kumpikaan voisi toimia kannattavasti näillä lomareiteillä korkeampien kustannusrakenteidensa vuoksi. Sen vuoksi sopimuspuolten mielestä ei ole merkittävää riskiä, että potentiaalinen kilpailu rajoittuisi näillä reiteillä.

Syyt poikkeusluvan hakemiseen

10. Sopimuspuolten mukaan niiden suunnittelemat yhteistyöjärjestelyt täyttävät neljä kumulatiivista ehtoa poikkeusluvalle asetuksen (ETY) N:o 3975/87 5 artiklan ja EY:n perustamissopimuksen 81 artiklan 3 kohdan nojalla.

Tuotannon tai jakelun parantaminen ja/tai teknisen tai taloudellisen kehityksen edistäminen

11. Sopimusten mukaan toisiaan täydentävien reittiverkostojen yhdistäminen johtaa merkittäviin tehokkuusetuihin ja asiakkaille tarjottavien palveluiden parantumiseen. Sopimuspuolet odottavat erityisesti, että yhteistyö parantaa jatkolentomahdollisuuksia kyseessä olevilla keskuslentoasemilla. Tämä tapahtuu käyttämällä tehokkaasti tiheitä yhteyslentoja paremman palveluvalikoiman tarjoamiseksi kohteisiin, joihin ei tällä hetkellä ole yhteyttä kaikista lähtöpaikoista. Lisäksi ne odottavat yhteistyön johtavan uusiin suoriin reitteihin, parempaan tukeen ja kattavuuteen vähäliikenteisillä reiteillä ja kustannussäästöihin.

Kohtuullinen osuus saatavista hyödyistä kuluttajille

12. Sopimuspuolten mukaan asianmukainen osuus edellä mainituista eduista siirtyy kuluttajille. Sopimuspuolet odottavat asiakkaille koituvan etua erityisesti palvelujen laadun ja saatavuuden parantumisesta (esim. paremmat lentoaikataulut ja parempi aikataulussa pysyminen, uudet suorat yhteydet) sekä kustannussäästöjen siirtymisestä asiakkaille, minkä seurauksena hinnat alenevat.

Sopimuksen kilpailua rajoittavat määräykset ovat välttämättömiä sopimuksen tavoitteiden saavuttamiseksi

13. Sopimuspuolten mielestä sopimus, jossa määrätään tiheästä ja hyvin yhteensovitetusta liikennöinnistä, ei pysty tuomaan toisiaan täydentävistä reittiverkostoista saatavaa hyötyä täysimääräisesti ilman suunniteltua tiivistä yhteistyötä.

Kilpailu ei vaarannu merkittävällä osalla kysymyksessä olevia tuotteita ja palveluja

14. Sopimuspuolten mukaan ehdotetulla yhteistyöllä ei ole tuntuvaa kielteistä vaikutusta kilpailuun. Mainituilla päällekkäisillä suorilla reiteillä sanotaan olevan voimakasta kilpailua, ja niistä osa on lisäksi vähäliikenteisiä reittejä, jotka suuntautuvat pääasiassa lomakohteisiin. Sopimuspuolet katsovat myös, että Yhdistyneen kuningaskunnan ja Espanjan välisille reiteille pääsyn esteet ovat pieniä, sillä lähtö- ja saapumisaikoja on helposti saatavilla sekä Lontoon että Espanjan lentoasemilla.

EHDOTETUT SITOUMUKSET

15. Komission yksiköt ovat käyneet keskusteluja sopimuspuolten kanssa niiden ilmoitettua yhteistyöjärjestelyistä 19. heinäkuuta 2002. Näiden keskustelujen tuloksena ja saadakseen EY:n perustamissopimuksen 81 artiklan 3 kohdan mukaisen poikkeuksen neuvoston asetuksen (ETY) N:o 3975/87 5 artiklan 3 kohdan nojalla sopimuspuolet ovat toimittaneet ehdotuksensa sitoumuksiksi, joilla on tarkoitus poistaa kilpailuongelmat ja erityisesti niihin matkustajiin, joille aika on merkittävä kriteeri, seuraavilla reiteillä liittyvät ongelmat: Lontoo-Madrid, Lontoo-Barcelona, Lontoo-Bilbao, Lontoo-Valencia ja Lontoo-Sevilla.

16. Nämä sitoumukset koskevat sopimuspuolia, niiden tytäryhtiöitä, seuraajia ja mahdollisia tulevia omistajia, ja sopimuspuolet sitoutuvat määräämään tytäryhtiönsä, seuraajansa ja uudet omistajansa noudattamaan näitä sitoumuksia.

Lähtö- ja saapumisaikoja koskevat sitoumukset

17. Lähtö- ja saapumisaikoja koskevat sitoumukset liittyvät seuraaviin reitteihin (jäljempänä "reitit"):

- Lontoo-Heathrow/Gatwick-Madrid

- Lontoo-Heathrow/Gatwick-Bilbao

- Lontoo-Heathrow/Gatwick-Valencia

- Lontoo-Heathrow/Gatwick-Sevilla

18. Sopimuspuolet tarjoavat sopimuspuolista riippumattomalle lentoyhtiölle, joka haluaa aloittaa liikennöinnin tai lisätä liikennöintiä yhdellä tai useammalla reitillä poikkeusluvan voimaantulon jälkeen (jäljempänä "kilpailija"), lähtö- ja saapumisaikoja seuraavin ehdoin (jäljempänä "lähtö- ja saapumisaikoja koskevat ehdot"), jollei näissä sitoumuksissa määrätä toisin:

- Lontoo-Heathrow/Gatwick-Madrid: enintään neljä päivittäistä lähtö- ja saapumisaikaparia Lontoon-Gatwickin ja Madridin-Barajasin lentoasemilla yhdelle ainoalle kilpailijalle. Tästä neljän päivittäisen lähtö- ja saapumisaikaparin enimmäismäärästä vähennetään ne lentovuorot, joita kyseinen kilpailija jo liikennöi tällä reitillä.

- Lontoo-Heathrow/Gatwick-Bilbao: enintään yksi päivittäinen lähtö- ja saapumisaikapari Lontoon-Gatwickin lentoasemalla.

- Lontoo-Heathrow/Gatwick-Valencia: enintään yksi päivittäinen lähtö- ja saapumisaikapari Lontoon-Gatwickin lentoasemalla, mutta vasta sen jälkeen, kun voidaan osoittaa, että Lontoon-Heathrow'n/Gatwickin ja Valencian välisellä reitillä matkustaa kahtena peräkkäisenä IATA-kautena päivittäin yhteen suuntaan keskimäärin vähintään 40 matkustajaa, joiden matkalippuun ei liity rajoituksia (liikemiesluokka ja turistiluokka ilman rajoituksia)(5).

- Lontoo-Heathrow/Gatwick-Sevilla: enintään yksi päivittäinen lähtö- ja saapumisaikapari Lontoon-Gatwickin lentoasemalla, mutta vasta sen jälkeen, kun voidaan osoittaa, että Lontoon-Heathrow'n/Gatwickin ja Sevillan välisellä reitillä matkustaa kahtena peräkkäisenä IATA-kautena päivittäin yhteen suuntaan keskimäärin vähintään 40 matkustajaa, joiden matkalippuun ei liity rajoituksia.

19. Jos yksi kuin useampi kilpailija hakee lähtö- ja saapumisaikoja reitillä (reiteillä), ne annetaan sopimuspuolten valitsemalle kilpailijalle, jonka komissio hyväksyy. Komissio asettaa etusijalle kilpailijan, joka pystyisi kannattavasti liikennöimään suurinta määrää vuoroja reitillä (reiteillä).

20. Sopimuspuolet vastaavat kaikkiin kilpailijan kyselyihin, jotka koskevat lähtö- ja saapumisaikoja koskevien ehtojen soveltamista reitillä Lontoo-Heathrow/Gatwick-Valencia tai Lontoo-Heathrow/Gatwick-Sevilla, toimittamalla komissiolle tai mahdollisesti komission hyväksymälle riippumattomalle kolmannelle osapuolelle kahden viikon kuluessa kyselyn päivämäärästä kaikki merkitykselliset sisäiset tiedot, joiden avulla komissio pystyy varmistamaan, voidaanko lähtö- ja saapumisaikoja koskevia ehtoja soveltaa kyseisellä reitillä (kyseisillä reiteillä).

21. Sopimuspuolilta näiden ehtojen mukaisesti saatuja lähtö- ja saapumisaikoja saa käyttää ainoastaan liikennöintiin reitillä, jolle kilpailija on pyytänyt niitä.

22. Sopimuspuolten ei tarvitse antaa kilpailijalle lähtö- ja saapumisaikaa reitille, jos tämä johtaisi siihen, että sopimuspuolet liikennöivät alle 60:tä prosenttia vuoroista tai kapasiteetista kyseisellä reitillä ajankohtana, jolloin kilpailija esittää pyynnön.

23. Kilpailijan on esitettävä sopimuspuolille selvä kirjallinen pyyntö, joka koskee sen suunnittelemaa liikennöintiä reitillä (reiteillä) ja tarvittavia lähtö- ja saapumisaikoja, vähintään kuusi viikkoa ennen sitä liikennöintikautta koskevaa IATA:n lähtö- ja saapumisaikoja käsittelevää kokousta, jona kilpailija aikoo aloittaa liikennöinnin; näiden sitoumusten soveltamiseksi ensimmäinen poikkeusluvan myöntämisen jälkeinen IATA:n kokous on kesäkuussa 2004.

24. Kilpailija on lähtö- ja saapumisaikoja koskevien ehtojen nojalla oikeutettu saamaan lähtö- ja saapumisaikoja tai pitämään ne ainoastaan, jos se voi osoittaa, että kaikki kohtuulliset yritykset saada lähtö- ja saapumisaikoja kyseiselle reitille (kyseisille reiteille) tavanomaisen lähtö- ja saapumisaikojen jakamismenettelyn mukaisesti aikataulukokouksessa kilpailijan kirjallisen pyynnön jälkeen ovat epäonnistuneet (mukaan luettuna näiden aikojen jakaminen koordinaattorin kautta lähtö- ja saapumisaikojen palauttamispäivän jälkeen). Lähtö- ja saapumisaikojen palauttamispäivä on määräaika käyttämättömien lähtö- ja saapumisaikojen palauttamiselle IATA:n maailmanlaajuisten aikatauluja koskevien suuntaviivojen liitteessä 2 annetun määritelmän mukaisesti (7. laitos, voimaantulopäivä 1. joulukuuta 2002).

25. Kilpailijan ei katsota toteuttaneen kaikkia kohtuullisia yrityksiä, jos tavanomaisessa lähtö- ja saapumisaikojen jakamismenettelyssä tarjottiin pyydetyistä ajoista korkeintaan 45 minuuttia poikkeavia aikoja, joita kilpailija ei hyväksynyt ja/tai tavanomaisessa jakamismenettelyssä tarjottiin pyydetyistä ajoista yli 45 minuuttia poikkeavia aikoja eikä kilpailija antanut sopimuspuolille mahdollisuutta vaihtaa nämä ajat sellaisiin aikoihin, jotka poikkeavat korkeintaan 45 minuuttia pyydetyistä ajoista.

26. Sopimuspuolet vastaavat kilpailijan kirjalliseen pyyntöön kahden viikon kuluessa siitä päivästä, jona koordinaattori jakaa lopullisesti lähtö- ja saapumisajat niiden palauttamispäivän jälkeen. Sopimuspuolet tarjoavat lähtö- ja saapumisaikoja, jotka poikkeavat korkeintaan 45 minuuttia kilpailijan lähtö- ja saapumisaikoja käsittelevässä kokouksessa pyytämistä ajoista, jos sopimuspuolilla on hallussaan lähtö- ja saapumisaikoja kyseisellä aikavälillä ja kilpailija on noudattanut edellä 23-25 kohdassa mainittuja ehtoja ja menettelyä.

27. Jos kilpailija on saanut lähtö- ja saapumisaikoja koskevien ehtojen mukaisesti lähtö- ja saapumisaikoja tietylle IATA-kaudelle ja pyytää joitain näistä lähtö- ja saapumisajoista tai ne kaikki samoille ajoille seuraavalla kaudella, sopimuspuolet tarjoavat lähtö- ja saapumisaikoja, jotka ovat mahdollisimman lähellä edellisellä kaudella myönnettyjä lähtö- ja saapumisaikoja ja joka tapauksessa poikkeavat korkeintaan 45 minuuttia pyydetyistä ajoista, jos sopimuspuolilla on hallussaan lähtö- ja saapumisaikoja kyseisellä aikavälillä ja kilpailija on noudattanut edellä 23-25 kohdassa mainittuja ehtoja ja menettelyä.

28. Sopimuspuolten vastaanotettua kirjallisen pyynnön sovellettavan IATA:n aikataulukauden päättymispäivään kilpailija harjoittaa avointa lähtö- ja saapumisaikoja koskevaa politiikkaa ("open book policy") kyseisten lentoasemien suhteen. Kilpailijan tavanomaisen lähtö- ja saapumisaikojen jakamismenettelyn kautta saama lähtö- ja saapumisaika, joka poikkeaa korkeintaan 45 minuuttia sopimuspuolten tarjoamasta ajasta, otetaan huomioon lähtö- ja saapumisaikojen kokonaismäärässä, johon kilpailija on oikeutettu lähtö- ja saapumisaikoja koskevien ehtojen mukaan.

29. Jos kilpailija on saanut lähtö- ja saapumisaikoja koskevien ehtojen mukaisesti lähtö- ja saapumisaikoja, mutta päättää olla käyttämättä niistä osaa tai kaikkia, se ilmoittaa tästä sopimuspuolille välittömästi ja palauttaa käyttämättömät lähtö- ja saapumisajat sopimuspuolille. Jos kilpailija on alkanut käyttää lähtö- ja saapumisaikoja koskevien ehtojen mukaisesti saatuja lähtö- ja saapumisaikoja, ajat katsotaan käyttämättömiksi, jos kilpailija tai sen tytäryhtiöt eivät ole käyttäneet niitä vähintään 80 prosenttia siitä aikataulukaudesta, jolle ne oli myönnetty kyseiselle reitille (kyseisille reiteille), paitsi jos käyttämättä jättämistä voidaan perustella jollakin asetuksen (ETY) N:o 95/93 10 artiklan 5 kohdassa tai kyseistä asetusta muuttavissa tai sen korvaavissa asetuksissa tarkoitetuista syistä.

30. Jos kilpailija palauttaa sopimuspuolille osan tai kaikki lähtö- ja saapumisaikoja koskevien ehtojen mukaisesti saaduista lähtö- ja saapumisajoista, sopimuspuolet tarjoavat nämä käyttämättömät ajat välittömästi toisen kilpailijan käyttöön, joka on pyytänyt lähtö- ja saapumisaikoja kaudelle, jolla palauttaminen tapahtuu, edellä 23-25 kohdassa mainittujen ehtojen ja menettelyn mukaisesti. Jos tätä tarjousta ei hyväksytä kuukauden kuluessa, sopimuspuolet voivat käyttää käyttämättömät lähtö- ja saapumisajat tai palauttaa ne lähtö- ja saapumisaikojen pooliin. Tällöin kaikki sopimuspuolten velvollisuudet tarjota käyttämättömiä lähtö- ja saapumisaikoja toiselle kilpailijalle päättyvät.

31. Jos kilpailija ilmoittaa sopimuspuolille niin myöhään aikataulukaudella, etteivät ne voi enää käyttää palautettuja lähtö- ja saapumisaikoja asetuksen (ETY) N:o 95/93 10 artiklan 3 kohdan mukaisesti välittömästi tai kyseisen asetuksen 10 artiklan 4 kohdassa säädetyn määräajan jälkeen ja ennen aikataulukauden alkamista, sopimuspuolet voivat vaatia kilpailijaa siirtämään niille vastaavan lähtö- tai saapumisajan. Jos kilpailija ei jostain syystä pysty tekemään niin, ne voivat pyrkiä perustelemaan luovutetun lähtö- tai saapumisajan käyttämättä jättämistä asetuksen (ETY) N:o 95/93 10 artiklan 5 kohdan nojalla.

32. Sopimuspuolet ja kilpailija sopivat keskenään järjestelystä, jonka avulla sopimuspuolet voivat valvoa lähtö- ja saapumisaikojen käyttöä sen varmistamiseksi, että sopimuspuolten antamia lähtö- ja saapumisaikoja käytetään näiden ehtojen mukaisesti. Sopimuspuolet ilmoittavat komissiolle sovitusta järjestelystä.

33. Lähtö- ja saapumisaikoja koskevien ehtojen mukaisesti myönnetyistä lähtö- ja saapumisajoista ei peritä korvausta.

Lentovuorojen jäädyttäminen

34. Sopimuspuolet eivät lisää lentovuoroja reiteille eivätkä reitille Lontoo-Heathrow/Gatwick-Barcelona aikana, joka on jäljellä siitä IATA-kaudesta, jona poikkeuslupa tulee voimaan, eivätkä kahtena seuraavana IATA-kautena, paitsi poikkeuksellisten tapahtumien (esim. kansainväliset jalkapallo-ottelut) vaatiessa lisävuoroja tiettynä päivänä. GB:llä säilyy oikeus liikennöidä enintään kahta päivittäistä vuoroa reitillä Lontoo-Gatwick-Valencia ja enintään yhtä päivittäistä vuoroa reitillä Lontoo-Gatwick-Sevilla.

Interlining-järjestelyt

35. Kilpailijan pyynnöstä sopimuspuolet tekevät interlining-sopimuksen, joka koskee kilpailijan liikennöimää reittiä, jos kilpailijalla ei ole jo interlining-sopimusta sopimuspuolten kanssa. Tällainen interlining-sopimus täyttää seuraavat kriteerit:

a) se koskee ainoastaan ensimmäistä luokkaa, businessluokkaa ja turistiluokkaa;

b) siinä määrätään interlining-järjestelyistä, jotka perustuvat sopimuspuolten julkaistuihin yhdensuuntaisten lippujen hintoihin, kun on kyse menolipusta, tai puoleen sopimuspuolten julkaistuista menopaluulippuhinnoista, kun on kyse menopaluulipusta;

c) se on rajoitettu kilpailijan harjoittamaan todelliseen lähtö- ja määräpaikan väliseen liikenteeseen;

d) siihen sovelletaan MITA-sääntöjä ja/tai tavanomaisia kauppaehtoja; ja

e) sopimuksen mukaan kilpailija tai matkatoimistot voivat tarjota menopaluumatkan, jonka toisen osuuden liikennöivät sopimuspuolet ja toisen osuuden uusi tulokas.

36. Jos paikkoja on saatavilla kyseisessä hintaluokassa, sopimuspuolet kuljettavat matkustajan, jolla on uuden tulokkaan kirjoittama matkalippu uuden tulokkaan kaupunkiparin väliselle lennolle. Väärinkäytösten estämiseksi sopimuspuolilla on kuitenkin oikeus vaatia, että tilanteen mukaan kilpailija tai matkustaja maksaa sopimuspuolten perimän hinnan ja kilpailijan perimän hinnan välisen erotuksen. Silloin kun kilpailijan perimä hinta on alhaisempi kuin sopimuspuolten kirjoittaman lipun arvo, sopimuspuolet voivat hyväksyä lipun ainoastaan kilpailijan perimää hintaa vastaavaan arvoon asti. Kilpailijalla on sama suoja tapauksissa, joissa sopimuspuolten perimä hinta on alhaisempi kuin kilpailijan kirjoittaman lipun arvo.

37. Kaikkien näiden määräysten mukaisesti tehtyjen tiettyä reittiä koskevien interlining-sopimusten voimassaolo päättyy heti kun kilpailija lopettaa liikennöinnin kyseisellä reitillä.

Kanta-asiakasohjelmat

38. Jos kilpailija ei ole mukana missään sopimuspuolten kanta-asiakasohjelmassa tai jos sillä ei ole vastaavaa omaa kanta-asiakasohjelmaa, sopimuspuolet ottavat sen pyynnöstä mukaan yhteiseen kanta-asiakasohjelmaansa markkinoilla kilpailukykyisin taksoin niillä reiteillä, joilla se liikennöi. Tiettyä reittiä koskevat sopimukset, jotka on tehty näiden määräysten mukaisesti, lakkaavat olemasta voimassa uuden tulokkaan lopettaessa liikennöinnin reitillä.

Poikkeuksen ja ehtojen voimassaolo

39. Ehtoja sovelletaan siitä päivästä alkaen, jolloin poikkeus tulee voimaan, ja ne lakkaavat olemasta voimassa heti kun poikkeuksen voimassaolo päättyy.

40. Jos poikkeus kumotaan, perutaan tai jos sen voimassaoloaika päättyy taikka jos sopimuspuolet irtisanovat ilmoitetut yhteistyösopimukset, ehtojen oikeusvaikutukset lakkaavat kumoamis-, peruuttamis- tai irtisanomispäivänä. Tällöin sopimuspuolilla on oikeus vaatia lentoyhtiötä, joka kumoamisen, peruuttamisen tai irtisanomisen aikaan liikennöi reiteillä näiden sitoumusten nojalla myönnettyjä lähtö- ja saapumisaikoja käyttäen, palauttamaan kyseiset lähtö- ja saapumisajat. Niillä on myös oikeus päättää näiden sitoumusten mukaisesti tehdyt interlining- tai kanta-asiakasohjelmia koskevat sopimukset.

41. Jos kilpailijaa vaaditaan siirtämään takaisin minkä tahansa sopimuspuolen lähtö- ja saapumisajat kyseiselle sopimuspuolelle, jolla on historiallisesti etuoikeus (kuten IATA:n maailmanlaajuisissa aikatauluja koskevissa suuntaviivoissa määritellään), eikä se tee näin, kyseessä oleva sopimuspuoli voi lähettää kilpailijalle kirjallisen ilmoituksen, jossa vaaditaan kilpailijaa siirtämään ajat välittömästi. Jos kilpailija ei siirrä niitä kolmen työpäivän kuluessa tästä, sopimuspuoli voi vaatia kilpailijalta kirjallisesti korvausta lähtö- ja saapumisaikojen menetyksestä. Tässä ilmoituksessa on mainittava sopimuspuolen vaatiman korvauksen suuruus, jonka on perustuttava vallitseviin markkinataksoihin. Kilpailijan on maksettava korvaukset sopimuspuolelle 15 työpäivän kuluessa sopimuspuolen lähettämän korvausta koskevan pätevän ilmoituksen vastaanottamisesta.

42. Sopimuspuolet voivat tarvittaessa pyytää komissiota hyväksymään näiden sitoumusten muuttamisen tai kumoamisen.

PÄÄTELMÄ

43. Komissio toteaa alustavasti, että kyseiset sopimukset kuuluvat EY:n perustamissopimuksen 81 artiklan 1 kohdan soveltamisalaan, mutta se ei ole muodostanut kantaa 81 artiklan 3 kohdan soveltamisesta. Neuvoston asetuksen (ETY) N:o 3975/87 5 artiklan mukaisesti komissio kehottaa asianomaisia osapuolia lähettämään huomautuksensa BA:n, Iberian ja GB Airwaysin välisestä yhteistyösopimuksesta 30 päivän kuluessa tämän tiedonannon julkaisemisesta osoitteeseen: Euroopan komissio Kilpailun pääosasto

Yksikkö D2 (Liikenne)

Toimisto J-70, 2/237 B - 1049 Bryssel Faksi (32-2) 296 98 12 Sähköposti: Carsten.Bermig@cec.eu.int

(1) EYVL L 374, 31.12.1987, s. 1.

(2) GB Airways on BA:n franchising-yritys, ja se lentää BA:n nimellä yhdeksään kohteeseen Espanjassa.

(3) Tämä on jo pantu täytäntöön. Esimerkiksi talviaikataulun tultua voimaan 27. lokakuuta 2002 BA ja Iberia laajensivat voimassa olevat code sharing -sopimuksensa koskemaan kaikkia lentoja Lontoon-Heathrow'n lentoasemalta Madridiin ja Barcelonaan (BA:n ja Iberian lehdistötiedote, 8. lokakuuta 2002).

(4) Sopimuspuolten mukaan on kolme reittiä, joilla Iberialla ja BA:lla on päällekkäistä toimintaa (reitit Lontoosta Madridiin, Barcelonaan ja Bilbaoon), ja neljä reittiä, joilla Iberialla ja GB:llä on päällekkäistä toimintaa (reitit Lontoosta Alicanteen, Valenciaan, Malagaan ja Sevillaan).

(5) Päädyttäessä näillä reiteillä lukuun 40 matkustajaa, joiden matkalippuun ei liity rajoituksia, on otettu huomioon se, että i) kummallakin näistä reiteistä voidaan odottaa käytettävän 130-156-paikkaista lentokonetta (B737/A320) ja ii) IB:n, GB:n ja kolmannen osapuolen voidaan kunkin olettaa kuljettavan vähintään 13 matkustajaa, joiden matkalippuun ei liity rajoituksia (8-10 prosenttia tarjotusta kapasiteetista), yhteen suuntaan päivittäisellä vuorollaan saadakseen riittävästi tuloja liikennöinnin tekemiseksi kannattavaksi näillä reiteillä.